**Neproizvodne površine in elementi**

**Nova shema intervencije SOPO (sheme za podnebje in okolje)**

Z letošnjim letom se v okviru pogojenosti pri DKOP 8 ukinja zahteva, po kateri so morala kmetijska gospodarstva z več kot 10 ha njiv zagotoviti vsaj 4 % neproizvodnih površin. Namesto tega je v okviru intervencije SOPO uvedena nova, prostovoljna shema **Neproizvodne površine in elementi** (v nadaljevanju NPE), ki se izvaja na ornih površinah in mejicah.

**Kaj prinaša nova shema NPE?**

Nova SOPO shema NPE od leta 2025 naprej prinaša finančno podporo za kmetijske prakse, ki prispevajo k ohranjanju biodiverzitete in kakovosti tal. V obdobju treh let bo kmetom za ta namen skupno na razpolago do 3.272.760,00 evrov. Za sodelovanje v shemi mora posamezno kmetijsko gospodarstvo v okviru ornih površin zagotoviti vsaj 4 % neproizvodnih površin.Izvajanje sheme se lahko zagotovi z vključitvijo v eno ali več od naslednjih štirih kmetijskih praks.

**Praha (NPE\_PRAHA),** pri kateri se mora zagotoviti praha od 1. februarja do 31. julija. V tem obdobju mora površina biti ustrezno vzdrževana, kar pomeni, da pleveli ne smejo semeniti ali se širiti. Možno je izvajanje tudi tako imenovane »zelene prahe«, pri čemer se upošteva le pokritost s travo ali travno-deteljno mešanico, katere setev ni bila izvedena v letu oddaje zahtevka oz. setev ni bila izvedena za namen izvajanja sheme NPP ali sheme ZEL in ni namenjena pridelavi hrane ali krme. Na teh površinah so v obdobju od 1. februarja do 31. julija prepovedana vsa delovna opravila, vključno s pašo. V tem obdobju sta za obe vrsti prahe prepovedana tako uporaba fitofarmacevtskih sredstev (FFS) kot tudi gnojenje.

**Varovalni pasovi (NPE\_VAR)** so cvetoči pasovi, ki se vzpostavijo ob njivah, ki so ob vodotokih prvega ali drugega reda ali osuševalnih jarkih, širših od 2 metrov. Površine se vzdržujejo brez uporabe fitofarmacevtskih sredstev (FFS), gnojenja ali oranja. Kmetje, ki se vključijo v shemo, morajo vzpostaviti cvetoči pas s setvijo mešanic vsaj dveh kmetijskih rastlin. Rastline, ki pridejo v poštev, so: trave, deteljno-travne mešanice, detelje, lucerna, aleksandrijska detelja, perzijska detelja, inkarnatka ter navadna nokota. Do 1. junija mora biti zagotovljen zeleni pokrov, cvetoči pasovi pa morajo ostati nekošeni, nemulčeni in nevaljani vsaj do 31. julija tekočega leta.V tem obdobju moramešanica omenjenih kmetijskih rastlin tudi cveteti.

**Vzdrževanje krajinskih značilnosti (NPE\_VZD)** se lahko izvaja le na območjih evidence krajinskih značilnosti – SOPO vzdrževanje mejic (priloga 11, Uredbe o neposrednih plačilih). Kot krajinske značilnosti se za namen kmetijske prakse štejejo mejice, ki so na ornih površinah ali ob njih ter imajo površino vsaj 25 m² (dolžina najmanj 10 m, krošnja široka največ 20 m) in so strnjena, neprekinjena linija, pretežno porasla z lesno vegetacijo (vključuje lahko grmičevje, drevesa in suhe zidove) ali brez lesne vegetacije, porasla z zelmi ter niso namenjene proizvodni dejavnosti.

**Vzpostavitev novih mejic (NPE\_NOV)** se izvaja le na območju evidence SOPO vzpostavitev novih mejic(priloga 11, Uredbe o neposrednih plačilih) in le ob ornih površinah ali na njih. Na dolžino dveh metrov je treba posaditi vsaj eno avtohtono lesno vrsto, pri čemer sadno drevje ne sme prevladovati, mejica pa mora biti dolga vsaj 10 metrov. Za leto 2025 se za novo vzpostavljene mejice štejejo tiste, ki so postavljene med **1. septembrom 2024 in 15. majem 2025, v prihodnjih letih pa se upošteva obdobje od 16. maja preteklega leta do 15. maja tekočega leta**. Do 25. maja mora nosilec, ki je vzpostavil novo mejico, po aplikaciji Fotosopotnik ARSKTRP posredovati vsaj dve geolocirani fotografiji nove mejice, ki sta posneti na začetku in na koncu nove mejice. Nosilec mora pred oddajo zahtevka mejice na upravni enoti vrisati h KMG, ob zahtevku pa priložiti dokazila, kot sta račun in deklaracija za nakup avtohtonega sadilnega materiala (pridobivanje sadilnega materiala iz narave ni dovoljeno). V naslednjem letu se na novo vzpostavljene mejice na sme odstraniti, v nasprotnem primeru mora upravičenec vrniti pridobljena sredstva za NPE\_NOV, lahko pa se za novo mejico uveljavlja zahtevek za NPE\_VZD.

**Evidenco o delovnih opravilih je treba voditi za vse kmetijske prakse NPE, razen pri vzpostavi novih mejic.**

**Plačila za izvajanja sheme**

Podpora za shemo je letna in krije dodatne stroške in izpad dohodka zaradi prevzete obveznosti. Višina finančnih spodbud za posamezne prakse znaša:

* Praha (NPE\_PRAHA): 160 € na hektar
* Varovalni pasovi (NPE\_VAR): 145,60 € na hektar
* Vzdrževanje mejic (NPE\_VZD): 450 € na hektar
* Vzpostavitev novih mejic (NPE\_NOV): 3,38 € na kvadratni meter

Mojca Bozovičar, KGZS